
       DĖL PAREIGŪNŲ IR KARIŲ VALSTYBINIŲ PENSIJŲ KOMPENSAVIMO 

Lietuvos policijos veteranų asociacija kreipiasi į Jus norėdama atkreipti dėmesį į atskirų pareigūnų ir karių valstybines pensijas gaunančių asmenų grupių diskriminavimą priimant pensijų kompensavimą reglamentuojančius įstatymus. Buvę policijos pareigūnai, būdami pilietiškai atsakingi ir suprasdami buvusios šalies ekonomikos būklės sudėtingumą, laukė ir tikėjosi, kad, pasibaigus sunkmečiui, nusavintos pareigūnų pensijos bus kompensuotos, tačiau tai vis dar nepadaryta. Lietuvos Respublikos Konstitucinis Teismas nustatė, kad nusavintos pensijos, iš jų ir valstybinės, turi būti kompensuotos, nes pareigūno pensija nėra lengvata ar privilegija, o atlygis už sunkų ir pavojingą darbą. Žemiau nurodytos buvusius pareigūnus diskriminuojančios įstatymų nuostatos galėtų būti nesunkiai pašalintos šios kadencijos Lietuvos Respublikos Seime, tuo parodant deramą dėmesį veteranams ir nesudarant keblumų šių ir ateinančių metų valstybės biudžeto formavimui ir įgyvendinimui.

Teisinis pagrindimas:

1. Laikantis teisėtų lūkesčių apsaugos principo, pareigūnui pensija paskiriama, jos dydis nustatomas pagal tuo metu galiojantį įstatymą ir privalo būti mokama iki gyvenimo pabaigos. Ši pareigūno įgyta teisė ir teisėtas lūkestis yra sietini ir su jo nuosavybės teisių apsauga. Todėl pagal Konstitucijos 23 straipsnį asmenys, kuriems pareigūnų ir karių valstybinė pensija buvo paskirta ir mokama, turi teisę reikalauti, kad jiems tokio dydžio išmokos, kokios buvo paskirtos ir mokamos, būtų mokamos ir toliau (Konstitucinio Teismo 2003 m. liepos 4 d., 2003 m. gruodžio 3 d. 2004 m. gruodžio 13 d., 2007 m. spalio 22 d. nutarimai). 

Pagal Lietuvos Respublikos socialinių išmokų perskaičiavimo ir mokėjimo laikinąjį įstatymą Nr. XI-537 (Žin., 2009, Nr. 152-6820) valstybinio socialinio draudimo senatvės pensijas gaunantiems asmenims nuo 2012-01-01 pensijos jau buvo mokamos pilna apimtimi, tuo tarpu sumažintų pareigūnų pensijų mokėjimas buvo pratęstas iki 2013-12-31. 2014 m. gegužės 15 d. priimtu Įstatymu Seimas reglamentavo kompensavimo tvarką senatvės ir netekto darbingumo (invalidumo) pensijų gavėjams, kuriems pensijos buvo sumažintos 2010-2011 metais, tačiau iki šiol nenustatytas Konstitucinio Teismo 2012 m. vasario 6 d. nutarime nurodytas dideliu mastu nuo 2010-01-01 iki 2013-12-31 sumažintų valstybinių pensijų kompensavimo mechanizmas. 

2. Laikantis lygiateisiškumo principo, negalima laikyti teisingu nustatytą sumažintos pensijos kompensavimą tik tiems buvusiems pareigūnams, kurie pensijos sumažinimo laikotarpiu dirbo ir/ar turėjo draudžiamų pajamų, kaip yra nustatyta 2015 m. birželio 30 d. priimtame Valstybinių socialinio draudimo senatvės pensijų ir valstybinių pensijų, sumažintų dėl draudžiamųjų pajamų turėjimo, kompensavimo įstatyme.  Vidaus reikalų ministerijos paruoštame pirminiame šio įstatymo projekte, kuriam buvo pritarusi ir Vyriausybė, pareigūnams bei kariams buvo numatyta kompensuoti visus praradimus, visiems pensijų gavėjams, tačiau kai kurių Seimo narių pastangomis įstatymo reguliavimo objektas buvo susiaurintas ir kompensavimas numatytas tik vienai buvusių pareigūnų ir karių grupei.
3. Laikantis teisinės atsakomybės principo, vis dar išlieka pagrindas teisinei Valstybės atsakomybei tarptautinėse teisingumo institucijose. Atsižvelgiant į LR CK 6.247 str. ir 6.249 str. 1 d., neatsargūs valstybės veiksmai tiesiogiai nulėmė tai, kad buvę pareigūnai patyrė nuostolius, kurių dydis yra lygus negautoms pajamoms – neišmokėtai valstybinės pareigūnų pensijos daliai, tokios faktinės aplinkybės vienareikšmiškai apima visas būtinąsias civilinės atsakomybės sąlygas bei sudaro pagrindą Lietuvos valstybės civilinei atsakomybei kilti 

Susidariusią buvusių pareigūnų diskriminaciją galima būtų pašalinti priimant atskirą įstatymą. Buvo parengtas ir Seimui pateiktas Pareigūnų ir karių valstybinės pensijos kompensavimo įstatymo projektas (XIIP-3897), tačiau spėtas apsvarstyti tik Seimo komitetuose. Šio įstatymo įgyvendinimui preliminariais skaičiavimais reikėtų apie 29 mln. Eurų, kurių išmokėjimas nebūtinai turėtų būti atliekamas per vienerius metus.
Valstybinę pareigūnų pensiją šiuo metu gauna virš 14 tūkst. buvusių statutinių pareigūnų, todėl kreipiamės į Jus visos buvusių pareigūnų bendruomenės vardu ir  prašome atsižvelgti į teisėtus pareigūnų ir karių lūkesčius, ir priimti šiuos įstatymus.

Šis Kreipimasis vienbalsiai priimtas išplėstiniame Lietuvos policijos veteranų asociacijos valdybos posėdyje 2016 m. gruodžio 9 d.

